Document ID: 32013D0250

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Μαΐου 2013 σχετικά με τον καθορισμό οικολογικών κριτηρίων απονομής του οικολογικού σήματος της EE για βρύσες κουζίνας και μπάνιου [κοινοποιηθείσα υπό τον αριθμό C(2013) 2826] (Κείμενο που παρουσιάζει ενδιαφέρον για τον ΕΟΧ) (2013/250/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2, Έπειτα από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης, Εκτιμώντας τα ακόλουθα: (1) Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται σε προϊόντα που έχουν μειωμένες περιβαλλοντικές επιπτώσεις σε όλη τη διάρκεια του κύκλου ζωής τους. (2) Ο κανονισμός (ΕΚ) αριθ. 66/2010 προβλέπει ότι καθορίζονται εξειδικευμένα κριτήρια για το οικολογικό σήμα της ΕΕ ανά κατηγορία προϊόντων. (3) Δεδομένου ότι η κατανάλωση νερού και της σχετικής ενέργειας για τη θέρμανση του νερού συμμετέχει σημαντικά στις συνολικές περιβαλλοντικές επιπτώσεις των οικιακών και μη οικιακών εγκαταστάσεων, είναι σκόπιμο να θεσπιστούν κριτήρια απονομής του οικολογικού σήματος της ΕΕ για την κατηγορία προϊόντων «βρύσες κουζίνας και μπάνιου». Τα κριτήρια θα πρέπει, ιδίως, να προωθούν τα προϊόντα αποδοτικής χρήσης του νερού τα οποία συμβάλλουν στον περιορισμό της κατανάλωσης νερού και, επομένως, της ενέργειας που απαιτείται για τη θέρμανση του νερού. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η κατηγορία προϊόντων «βρύσες κουζίνας και μπάνιου» περιλαμβάνει: οικιακές βρύσες, κεφαλές ντους και σετ ντους που χρησιμοποιούνται κυρίως για την άντληση νερού το οποίο χρησιμοποιείται για προσωπική υγιεινή, καθαριότητα, μαγείρεμα και ως πόσιμο νερό, ακόμη και όταν διατίθενται στο εμπόριο για μη οικιακή χρήση. 2. Τα ακόλουθα προϊόντα εξαιρούνται από την κατηγορία προϊόντων «βρύσες κουζίνας και μπάνιου»: α) βρύσες μπανιέρας· β) σετ ντους με δύο χειριστήρια ή λαβές· γ) μη οικιακές βρύσες κουζίνας και μπάνιου για ειδικούς σκοπούς. Άρθρο 2 Για τους σκοπούς της παρούσας απόφασης, ισχύουν οι ακόλουθοι ορισμοί: 1) «βρύση»: βαλβίδα άμεσου ή έμμεσου, μηχανικού και/ή αυτόματου χειρισμού από την οποία αντλείται νερό· 2) «κεφαλή ντους»: α) σταθερή κεφαλή ντους οροφής ή τοίχου, κεφαλή δέσμης νερού (jet) για το σώμα ή παρόμοια διάταξη η οποία μπορεί να ρυθμίζεται και κατευθύνει το νερό από το σύστημα παροχής στον χρήστη· ή β) κινητό ντους χειρός (τηλέφωνο) που συνδέεται με βρύση μέσω εύκαμπτου σωλήνα (σπιράλ) και μπορεί να αγκιστρωθεί είτε απευθείας στη βρύση ή στον τοίχο με τη βοήθεια κατάλληλου στηρίγματος· 3) «σετ ντους»: ο συνδυασμός κεφαλής ντους και συνδεδεμένων βαλβίδων και/ή διατάξεων ελέγχου που έχουν συσκευαστεί και πωλούνται ως ενιαίο σύνολο· 4) «σετ ντους με δύο χειριστήρια ή λαβές»: σετ ντους εφοδιασμένο με χωριστά χειριστήρια ή λαβές ελέγχου της παροχής ψυχρού και θερμού νερού· 5) «ηλεκτρικό σετ ντους»: σετ ντους εφοδιασμένο με διάταξη τοπικής θέρμανσης του νερού του ντους με χρήση ηλεκτρικής ενέργειας· 6) «μη οικιακές βρύσες κουζίνας και μπάνιου για ειδικούς σκοπούς»: βρύσες κουζίνας και μπάνιου για τις οποίες απαιτείται απεριόριστη ροή νερού προκειμένου να επιτελέσουν την προβλεπόμενη μη οικιακή λειτουργία τους· 7) «μειωτήρας νερού»: τεχνική διάταξη περιορισμού της ροής του νερού σε συγκεκριμένο όγκο, η οποία επιτρέπει τη μεγαλύτερη ροή νερού μόνον όταν ενεργοποιείται από τον χρήστη για επιλεγμένο χρονικό διάστημα στη διάρκεια μίας και μόνο χρήσης· 8) «μέγιστη διαθέσιμη παροχή νερού»: η ανώτατη διαθέσιμη ροή νερού από το σύστημα ή από επιμέρους εξάρτημα· 9) «κατώτατη μέγιστη διαθέσιμη παροχή νερού»: η κατώτατη παροχή νερού από το σύστημα ή από επιμέρους εξάρτημα η οποία διατίθεται όταν η βαλβίδα είναι τελείως ανοικτή· 10) «τεχνικό στοιχείο ασφαλείας»: διάταξη ενσωματωμένη σε ελεγχόμενη από αισθητήρα βρύση κουζίνας ή μπάνιου, και η οποία χρησιμοποιείται για να εμποδίζει τη συνεχή ροή νερού διακόπτοντας την παροχή νερού μετά από προκαθορισμένο χρονικό διάστημα, έστω και αν ο αισθητήρας ανιχνεύει την παρουσία προσώπου ή αντικειμένου. Άρθρο 3 Τα κριτήρια απονομής του οικολογικού σήματος της ΕΕ δυνάμει του κανονισμού (ΕΚ) αριθ. 66/2010, για προϊόν που ανήκει στην κατηγορία προϊόντων «βρύσες κουζίνας και μπάνιου» η οποία ορίζεται στο άρθρο 1 της παρούσας απόφασης, καθώς και οι συναφείς απαιτήσεις εκτίμησης και εξακρίβωσης, καθορίζονται στο παράρτημα της παρούσας απόφασης. Άρθρο 4 Τα κριτήρια και οι σχετικές απαιτήσεις εκτίμησης που προβλέπονται στο παράρτημα ισχύουν επί τέσσερα έτη από την ημερομηνία έκδοσης της παρούσας απόφασης. Άρθρο 5 Για διοικητικούς σκοπούς, η κατηγορία προϊόντων «βρύσες κουζίνας και μπάνιου» χαρακτηρίζεται με τον κωδικό αριθμό «x». Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 21 Μαΐου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 13
2498
1834
3641
2470
c_98d1408a

EuroVoc IDs (Expanded): 13
2498
1834
3641
2470
c_98d1408a

Dataset Source: meu

Split: test